ĀGENSKALNA VALSTS ĢIMNĀZIJA

# Lavīzes iela 2A, Rīga, LV1002, tālrunis 67612468; 67619028, e-pasts: avg@riga.lv

# IEKŠĒJIE NOTEIKUMI

Rīgā

|  |  |
| --- | --- |
| 2023. gada 28. augusts | Nr. GVA-23-6-nts |

**Āgenskalna Valsts ģimnāzijas**

**iekšējās kārtības noteikumi izglītojamiem**

Izdoti saskaņā ar LR Izglītības likuma 54.panta

2.punktu, 55.panta 1., 2., 3., 5., 6., 7., 8.,9.,10.punktu,

Vispārējās izglītības likuma 10.panta 3.daļas 2.punktu un

Āgenskalna Valsts ģimnāzijas Nolikumu.

**I. Vispārīgie jautājumi**

1. Iekšējās kārtības noteikumi (turpmāk – Noteikumi) nosaka:

1.1. izglītojamo unnepiederošo personu uzvedības noteikumus Āgenskalna Valsts ģimnāzijā (turpmāk - ģimnāzijā), tās teritorijā un tās organizētajos pasākumos;

1.2. izglītības procesa organizāciju;

1.3. nepiederošo personu rīcību;

1.4. izglītojamo tiesības un pienākumus;

1.5. drošības nodrošināšanu;

1.6. atbildību par noteikumu ievērošanu.

2. Noteikumu ievērošana visiem izglītojamiem un nepiederošām personām ir obligāta.

**II. Izglītības procesa organizācija**

3. Izglītojamie ierodas ģimnāzijā tā, lai pirms zvana atrastos pie paredzētās mācību telpas un savlaicīgi varētu uzsākt mācības.

4. Ģimnāzijā noteikti šādi mācību stundu sākuma un beigu laiki;

4.1 darba dienās:

1. stunda 08:00 08:40

2. stunda 08:45 09:25

3. stunda 09:30 10:10

4. stunda 10:15 10:55

5. stunda 11:15 11:55

6. stunda 12:00 12:40

7. stunda 12:45 13:25

8. stunda 13:30 14:10

9. stunda 14:15 14:55

10. stunda 15:00 15:40

11. stunda 15:45 16:25

4.2 pirmssvētku dienās:

1. stunda 08:00 08:30

2. stunda 08:35 09:05

3. stunda 09:10 09:40

4. stunda 09:45 10:15

5. stunda 10:35 11:05

6. stunda 11:10 11:40

7. stunda 11:45 12:15

8. stunda 12:20 12:50

9. stunda 12:55 13:25

10. stunda 13:30 14:00

11. stunda 14:05 14:35

5. Katra mācību stunda sākas un beidzas ar zvanu.

6. Mācību un ārpusklases darbs ģimnāzijā notiek saskaņā ar direktora apstiprinātu mācību stundu sarakstu, interešu izglītības pulciņu un fakultatīvo nodarbību sarakstu.

7. Mācību stundu izmaiņas nākamajai dienai iepriekšējā dienā publicē *stunduizmainas.avg.lv.*

8. Pēc stundu saraksta pirmās mācību stundas pedagogs atbild par attiecīgās mācību telpas atslēgšanu un atslēgas nodošanu dežurantam, kabinetu neslēdzot ciet. Visi mācību priekšmeta pedagogi atbild par kārtību telpā, tās vēdināšanu un inventāra saglabāšanu tajā.

9. Interešu izglītības pulciņu un fakultatīvo nodarbību pedagogs atbild par kārtību telpā nodarbību laikā un inventāra saglabāšanu.

10. Ārpusklases pasākumu norise tiek saskaņota ar direktoru iepriekšējā mēnesī un tiek ierakstīta mēneša plānā, kas tiek publicēts mājaslapā. Pasākumi ģimnāzijā 7.-9. klasēm beidzas plkst. 21.00, 10.-12. klasēm - plkst. 22.00. Ģimnāzijas pasākumu laikā par kārtību telpās atbild dežurējošais vadības pārstāvis un pēc iepriekš apstiprināta grafika dežurējošie pedagogi. Klases pasākumu laikā par kārtību telpās atbild klases audzinātājs.

11. Ēdnīcas darba laiks no plkst. 9.00 – 15.00.

**III. Izglītojamā pienākumi**

12. Izglītojamais apmeklē visas mācību priekšmetustundu sarakstā paredzētās mācību stundas un interešu izglītības nodarbības, uz kurām izglītojamais ir pieteicies, pēc zvana uz stundu atrodoties norādītajā telpā.

13. Izglītojamais uz stundām un nodarbībām ierodas, tām sagatavojies, līdzi ņemot pedagoga noteiktos mācību līdzekļus un piederumus (mācību grāmatas, pierakstu un mājas darbu burtnīcas, rakstāmlietas u.c.), stundās nelieto un nenovieto uz galda (tie atrodas skolēna somā) nekādus elektroniskos saziņas līdzekļus, ja tas nav nepieciešams mācību procesam un ja nav saskaņots ar mācību priekšmeta skolotāju.

14. Izglītojamais ar cieņu izturas pret ģimeni, ģimnāziju, sabiedrību, valsti, tas ir, ievēro tiesības uz citu fizisko un garīgo neaizskaramību.

15. Izglītojamais lieto e–dienasgrāmatu mācību procesa plānošanai, tā norises rezultātu apkopošanai un kā saziņas līdzekli starp ģimnāzijas pedagogiem un vecākiem.

16. Izglītojamais mācās atbilstoši savām spējām, racionāli izmanto laiku, organizējot savu mācību un pētniecisko darbību; pārbaudes darbus semestra laikā kārto priekšmeta pedagoga noteiktajos termiņos.

17. Izglītojamais atbilstoši savām interesēm un spējām piedalās ģimnāzijas sabiedriskajā dzīvē: pasākumos, fakultatīvajās nodarbībās, skolēnu patstāvīgajāpētnieciskajā darbībā, olimpiādēs, konkursos, sacensībās, sporta un mākslinieciskās pašdarbības pasākumos.

18.Izglītojamais starpbrīžos atstāj mācību telpu, nesēž un nenovieto somas uzpalodzēm, radiatoriem un kāpnēm, nespēlē azartspēles.

19. Ģimnāzijas telpās un ārpus tām izglītojamais uzvedas taktiski, ievēro pieklājību.

20. Izglītojamais Ģimnāzijā ierodas lietišķā apģērbā, svinību gadījumos – svētku tērpā. Nav atļauts mācību laikā skolā atrasties virsdrēbēs, ar galvas segu, sporta drēbēs, īsbiksēs un izaicinošā apģērbā.

21. Virsdrēbes un galvassegu atstāj garderobē, valkā maiņas apavus, kas netiek lietoti kā sporta apavi. Atbilstoši noslēgtajām līgumsaistībām no 7.30 – 18.00 izglītojamais izmanto garderobes skapīšus, kas paredzēti virsdrēbju un sporta tērpu glabāšanai.

22. Izglītojamais neņem līdzi uz Ģimnāziju mācībām nevajadzīgas lietas, to skaitā kārtis, šaujamieročus, gāzes pistoles un baloniņus, aukstos ieročus (nažus, “kaķenes” u.c. priekšmetus), eksplozīvas, viegli uzliesmojošas un bīstamas ķīmiskas vielas.

23. Izglītojamais ģimnāzijas telpās, tās teritorijā un tuvākajā apkārtnē nesmēķē, neienes un nelieto alkoholiskos un enerģijas dzērienus, narkotikas, toksiskās un psihotropās vielas, neatrodas Ģimnāzijas telpās un teritorijā alkohola vai narkotisko vielu reibuma stāvoklī, nelieto necenzētus vārdus, saudzē dabu un apkārtējo vidi.

24. Izglītojamajam mācību procesa laikā kategoriski aizliegts fotografēt un filmēt pedagogus, palīgpersonālu un citus skolēnus bez viņu piekrišanas.

25. Izglītojamais bez nepieciešamības neuzturas kāpņu telpā, ģērbtuvē un tualetē, brīvajās stundās izmanto lasītavu un izglītojamo atpūtai paredzētās telpas, nopirktos vai līdzpaņemtospārtikas produktus lieto tikai ēdnīcā.

26. Izglītojamais ēdnīcā un kafejnīcā, ievēro galda kultūru un higiēnas normas.

27. Izglītojamais saudzē ģimnāzijas un citu personu īpašumu, ir atbildīgs par jebkuru skolai vai citam skolēnam nodarīto materiālo zaudējumu.

28. Izglītojamajam jāiegādājas jauna grāmata, ja bibliotekā saņemtajai grāmatai konstatēti bojājumi vai tā ir pazaudēta.

29. Izglītojamais kopā ar klasesbiedriem rūpējas par klases pārziņā nodoto mācību telpu, saglabājot to tādā kārtībā, kādā tā saņemta mācību gada sākumā, rūpējas par estētisko noformējumu; brīvprātīgi veic dežuranta pienākumus, nepieciešamības gadījumā veic sabiedriski derīgu darbu,palīdzot skolotājam sakārtot klasi darbam un veikt klases papildu uzkopšanu.

30. Izglītojamais ziņo par novērotajām nekārtībām, nepiederošu personu atrašanos ģimnāzijā vai tās teritorijā; par ārkārtas situācijām ziņo ģimnāzijas dežurantam vai vadības pārstāvim, jebkuram pedagogam vai zvana 112.

31. Izglītojamais uzrāda klases audzinātājam stundu kavējumu attaisnojošus dokumentus:

31.1. ne vēlāk kā 3 darba dienas pēc ierašanās ģimnāzijā;

31.2. līdz 18 gadu vecumam vecāku zīmi par attaisnotu stundu kavējumu ne vairāk kā piecas reizes semestrī (ne vairāk kā 3 dienas pēc kārtas);

31.3. ārsta apstiprinātu izziņu par saslimšanu, kas ilgst vairāk par 3 dienām;

31.4. pilngadīgs izglītojamais slimības gadījumā iesniedz ārsta apstiprinātu izziņu par slimošanas laiku vai ārkārtas gadījumā saskaņo stundu kavējumus ar klases audzinātāju.

32. Izglītojamais iepriekš saskaņo ar klases audzinātāju mācību kavējums attaisnojošu iemeslu dēļ (sporta nometnes, sacensības, koncerti, mājas apstākļi u.tml.); ja paredzams kavēt vairāk nekā 5 dienas, saskaņo ar ģimnāzijas atbilstošā posma direktora vietnieku izglītības jomā.

33. Izglītojamais uz sporta stundām ierodas ģimnāzijas noteiktā sporta apģērbā un sporta apavos (atbilstoši sezonai un paredzētajām sporta nodarbībām):

33.1. izglītojamie, kas atbrīvoti no sporta nodarbībām, piedalās stundās un pilda mācību uzdevumus saskaņā ar mācību priekšmeta programmu;

33.2. izglītojamais atbrīvojuma zīmi uz kādu noteiktu laika periodu vispirms uzrāda sporta skolotājam, pēc tam iesniedz klases audzinātājam;

33.3. izglītojamais atbrīvojuma zīmi uz visu mācību gadu, kas ir ārstu komisijas slēdziens, iesniedz sporta skolotājam, pēc tam klases audzinātājam septembrī vai tūlīt pēc šī dokumentasaņemšanas;

33.4. izglītojamais, kas piedalās paaugstinātas fiziskās slodzes interešu pulciņos un sporta sacensībās ārpus ģimnāzijas, mācību gada sākumā vai pirms sporta sacensībām iesniedz sporta ārsta vai ģimenes ārsta izziņu par atļauto fizisko slodzi.

**IV. Izglītojamā tiesības**

34. Izglītojamajam ir tiesības atrasties fiziski un sociāli emocionāli drošā vidē, kas nodrošina dzīvībai, veselībai un emocionālai labbūtībai drošus apstākļus mācību procesa un ārpusstundu pasākumu laikā.

35. Izglītojamajam ir tiesības izmantot ģimnāzijas bibliotēkas un lasītavas pakalpojumus atbilstoši bibliotēkas un lasītavas darba kārtībai un noteikumiem, rūpēties par bibliotēkā saņemto mācību grāmatu saglabāšanu, tās ievākojot.

36. Izglītojamais mācību procesā izmanto informācijas tehnoloģijas, ievērojot to lietošanas noteikumus.

37. Izglītojamajam ir tiesības saņemt neatliekamo medicīnisko palīdzību ģimnāzijas medicīnas kabinetā noteiktajā darba laikā vai ārkārtas gadījumā vērsties pēc palīdzības pie ģimnāzijas dežuranta, kurš risinās šo jautājumu.

38. Izglītojamais izmanto ēdnīcas pakalpojumus katru darbadienu, kas 7. klases izglītojamajiem paredzēti pēc 4. mācību stundas, bet 8. − 12. klases izglītojamajiem mācību stundu sarakstā paredzētajā laikā.

39. Izglītojamais izmanto garderobes pakalpojumus personīgo mantu uzglabāšanai, izņemot naudu, dokumentus, tehniku, un glabā tur tikai virsdrēbes un mācību procesam nepieciešamo.

40. Izglītojamais lieto Ģimnāzijas dienesta viesnīcas telpas, kas paredzētas 10.–12. klašu skolēniem atbilstoši noslēgtajām līgumsaistībām, viesnīcas darba kārtībai un noteikumiem.

41. Izglītojamais var saņemt papildu pedagogu konsultācijas, iepriekš to saskaņojot ar pedagogu.

42. Izglītojamajam ir iespēja tikt ievēlētam klases vecākā pienākumu veikšanai, Ģimnāzijas padomē un uzņemtam Skolēnu pašpārvaldē.

43. Izglītojamajam ir iespēja piedalīties zinātniskās pētniecības darba izstrādāšanā, projektu izstrādāšanā un realizēšanā, mācību priekšmetu olimpiādēs un konkursos, ģimnāzijas pasākumu organizēšanā.

44. Izglītojamajam ir iespēja piedalīties interešu izglītības nodarbībās.

**V. Apbalvojumu un nosodījumu sistēma**

45. Atzinību izteikšanas veidi izglītojamajam ir šādi:

45.1. klases audzinātāja vai mācību priekšmeta pedagoga mutiska pateicība;

45.2. klases audzinātāja vai mācību priekšmeta pedagoga pateicība ar ierakstu

e-dienasgrāmatā vai liecībā;

45.3. Ģimnāzijas Pateicības raksts;

45.4. apbalvošana ar Ģimnāzijas Piemiņas medaļu ar Diplomu.

46. Klases audzinātājs vai mācību priekšmeta pedagogs izsaka izglītojamajam pateicību ar ierakstu e-dienasgrāmatā vai liecībā, ja izglītojamais ir

46.1. guvis augstus mācību sasniegumus;

46.2. kvalitatīvi un ar iniciatīvu veicis uzticēto pienākumu garākā laika periodā;

46.3. aktīvi un radoši piedalījies klases un ģimnāzijas sabiedriskajā dzīvē.

47. Ģimnāzijas Pateicības rakstu izglītojamajam pasniedz, ja viņš ir

47.1. guvis augstus, noturīgus mācību sasniegumus un parādījis izaugsmi mācību gada laikā;

47.2. guvis panākumus valsts mācību priekšmetu olimpiādēs, konkursos, zinātniskās pētniecības darbu konferencēs, sporta sacensībās u.c.;

47.3. guvis panākumus valstspilsētas, reģiona, valsts un starptautiskajos konkursos, mācību olimpiādēs, zinātniskās pētniecības konferencēs, skatēs, sporta sacensībās u.c.;

47.4. mācību gada laikā aktīvi piedalījies ģimnāzijas mākslinieciskajā pašdarbībā, sportā, skolēnu pašpārvaldē;

47.5. drosmīgi rīkojies ekstremālu situāciju novēršanā;

47.6. devis īpašu ieguldījumu ģimnāzijas labā.

48. Ģimnāzijas Pateicības rakstu pasniedz izglītojamā vecākiem pēc pedagogu vai ģimnāzijas vadības ieteikuma par sevišķu ieguldījumu ģimnāzijas labā.

49. Ģimnāzijas Piemiņas medaļa ar Diplomu ir augstākais ģimnāzijas apbalvojums, ar ko tiek apbalvoti absolventi, pamatojoties uz pedagoģiskās padomes sēdes ieteikumu un tiek reģistrēti šim nolūkam paredzētajā Goda grāmatā, ja viņš:

49.1. ieguvis godalgotas vietas valsts vai starptautiskajās mācību priekšmetu olimpiādēs, zinātniskās pētniecības darbu konferencēs, konkursos, sporta sacensībās u.c.;

49.2. beidzot ģimnāziju, saņēmis augstus mācību sasniegumu vērtējumus un aktīvi piedalījies sabiedriskajā dzīvē.

50. Izglītojamā nosodījuma veidu secība ir šāda:

50.1. mācību priekšmeta pedagoga vai klases audzinātāja informācija par iekšējās kārtības noteikumu pārkāpumu ar ierakstu e-dienasgrāmatā un vecāku informēšana, ja izglītojamais nav pilngadīgs;

50.2. klases audzinātāja sadarbība ar ģimnāzijas Atbalsta grupu un direktora vietniekiem izglītības jomā, un pārrunas ar izglītojamo un izglītojamā vecākiem, ja pārkāpumi ir atkārtoti;

50.3. direktora vietnieka izglītības jomā ierosināts un rīkojuma formā izteikts direktora brīdinājums, informējot vecākus, ja izglītojamais nav pilngadīgs;

50.4. pilngadīga izglītojamā vai nepilngadīga izglītojamā uzaicināšana uz pārrunām pie direktora kopā ar vecākiem, ja pārkāpumi turpinās;

50.5. ārkārtas gadījumā šī secība netiek ievērota.

51. 10.-12. klašu izglītojamā atskaitīšana no ģimnāzijas izglītojamo skaita, ja:

51.1. izglītojamais pirms tam ir saņēmis direktora brīdinājumu rīkojuma formā par atkārtotu Izglītības likumā noteikto pienākumu, tostarp ģimnāzijas iekšējo normatīvo aktu, neievērošanu;

51.2. ja nav pārcelts nākamajā klasē nepietiekamu vērtējumu dēļ kādā no izglītības programmas mācību priekšmetiem;

51.3. ir atkārtoti neattaisnoti mācību stundu kavējumi (vairāk kā 20 neattaisnoti stundu kavējumi semestrī).

52. Jebkura materiāla zaudējuma radīšanas gadījumā vainīgajam tiek izteikts brīdinājums un vainīgais izglītojamais vai viņa vecāki atlīdzina radušos zaudējumus.

53. Izglītojamajam, kurš apdraud savu vai citu personu fizisko vai emocionālo drošību un dzīvību, ģimnāzijas direktors nodrošina papildu audzināšanas pasākumus, iesaistot ģimnāzijas sociālo pedagogu.

54. Izglītojamā likumpārkāpuma gadījumā ģimnāzijas vadība ziņo par notikušo tiesībsargājošām instancēm tālākai jautājumu risināšanai.

55. Ja izglītojamais neattaisnoti nokavējis vairāk kā 20 mācību stundas un nav informācijas par kavējuma iemesliem, sociālais pedagogs informē atbildīgo vadības pārstāvi un ziņas tiek sniegtas RD IKSD atbilstošajam speciālistam un ievietotas VIIS.

**VI. Pasākumi, kas garantē izglītojamo drošību**

56. Lai sekmētu drošību ģimnāzijā:

56.1. ir izvietoti evakuācijas plāni visu korpusu ģimnāzijas gaiteņos;

56.2. ir izvietoti ugunsdzēsības aparāti visos ēku stāvos, ķīmijas, fizikas un dizaina un tehnoloģiju kabinetos;

56.3. ir izvietota informācija par operatīvo dienestu izsaukšanu visos stāvos;

56.4. ir izstrādāti noteikumi par drošību mācību kabinetos, ugunsdrošību, elektrodrošību, pirmās palīdzības sniegšanu; reglamentēta drošība ekskursijās un pārgājienos, kas paredz vienu pedagogu uz 15 izglītojamiem, kā arī drošība masu pasākumos un sporta sacensībās, kad tiek nodrošināts viens pedagogs uz 30 izglītojamajiem;

56.5. valstspilsētas, priekšpilsētas vai valsts pasākumos Ģimnāzijā tiek norīkoti papildu dežurējošie pedagogi;

56.6. masu pasākumos, kuros dalībnieku skaits ir vairāk par 100, tiek norīkoti atbildīgie par pasākuma norisi un dežurējošie skolotāji, paredzot vienu pedagogu uz 40 izglītojamajiem, kā arī veikti papildu pasākumi atbilstoši drošības instrukcijām.

57. Ekstremālu situāciju risināšanai ģimnāzijā ir izvietotas trauksmes signalizācijas pogas, kas saistītas ar SIA „ Rīgas nami”.

**VII. Kārtība, kādā ģimnāzijā uzturas nepiederošas personas**

58. Apmeklētāju pieņemšana notiek direktora apstiprinātos pieņemšanas laikos.

59. Nepiederošu personu ierašanās uz ģimnāzijas pasākumiem tiek reglamentēta, pamatojoties uz ģimnāzijas darba plānu, RD IKSD pasākumu plānu un atsevišķiem direktora rīkojumiem.

60. Nepiederošo personu ierašanos ģimnāzijā kontrolē ģimnāzijas tehniskais dežurants.

61. Ar nepiederošu personu uzturēšanos ģimnāzijā saistītiem jautājumiem atbild dežurējošais vadības pārstāvis.

**VIII. Kārtība, kādā veic izglītojamo iepazīstināšanu ar noteikumiem**

62. Direktora vietnieks izglītības jomā ar *Noteikumiem* iepazīstina izglītojamo un viņa vecākus, iestājoties ģimnāzijā.

63. Klases audzinātājs iepazīstina izglītojamos ar *Noteikumiem*, tai skaitā ar evakuācijas plānu un drošības noteikumiem katra gada septembrī. Ja izglītojamie nav ievērojuši kādu *Noteikumu* prasību, tie tiek pārrunāti papildus.

64. Pirms došanās ekskursijā, izbraukumā vai pārgājienā klases audzinātājs vai grupas vadītājs instruē izglītojamos par norises kārtību un drošību.

65. Pirms masu pasākumiem un sporta sacensībām klases audzinātājs un atbildīgais par pasākumu iepazīstina izglītojamos ar drošības noteikumiem šajos pasākumos.

66. Mācību kabinetu vadītāji iepazīstina izglītojamos ar kārtības noteikumiem kabinetos ne retāk kā divas reizes gadā, kā arī pirms tādu jaunu darbību uzsākšanas, kuras var apdraudēt izglītojamā dzīvību un drošību.

67. Interešu izglītības nodarbību vadītāji iepazīstina izglītojamos ar kārtības noteikumiem nodarbību laikā mācību gada sākumā.

68. Par ugunsdrošību un elektrodrošību izglītojamos informē klases audzinātājs vai cita amatpersona ne retāk kā reizi gadā.

69. Par pirmās palīdzības sniegšanu izglītojamo informē klases audzinātājs sadarbībā ar ģimnāzijas medicīnas darbinieku ne retāk kā reizi gadā.

70. Klases audzinātājs vismaz reizi gadā izglītojamo iepazīstina ar informāciju par rīcību ekstremālās un nestandarta situācijās, ceļu satiksmes drošību, drošību uz ledus, uz ūdens, par personīgo un darba higiēnu.

71. Izglītojamo iepazīstināšanu ar drošības un kārtības noteikumiem pedagogs reģistrē atsevišķā lapā (e-klases izdrukā), norādot noteikumu nosaukumu un datumu; pēc iepazīstināšanas izglītojamais parakstās par to ievērošanu.

72. Noteikumi un to izmaiņas tiek publicēti ģimnāzijas mājaslapā avg.lv.

**IX. Noteikumu un grozījumu pieņemšanas kārtība**

73. Noteikumus un to grozījumus apspriež un priekšlikumus iesniedz Skolēnu pašpārvalde, Pedagoģiskā padome un Ģimnāzijas padome.

74. Noteikumus apstiprina pedagoģiskās padomes sēdē.

75. Āgenskalna Valsts ģimnāzijas iekšējās kārtības noteikumi izglītojamiem stājas spēkā ar 2023. gada 1. septembrī.

**X. Noslēguma jautājumi**

76. Ar šo noteikumu spēkā stāšanos spēku zaudē Āgenskalna Valsts ģimnāzijas 01.09.2020. noteikumi Nr.GVA-20-3-nts “Āgenskalna Valsts ģimnāzijas iekšējās kārtības noteikumi izglītojamajiem.

|  |  |
| --- | --- |
| Direktore | I.Gaile |
|  |  |

Upeniece 67614133